Diari Oficial de la Generalitat Valenciana


Sumari del DOGV 9329, del 02-05-2022 (2022/3679)

DECRET 48/2022, de 29 d'abril, del Consell, d'aprovació de les bases reguladores i concessió directa de quatre subvencions per al desenvolupament de projectes pilot dirigits a joves, per mitjà d'actuacions dins dels projectes de «col·lectius especialment vulnerables» i dels projectes d' «emprenedoria i microempreses» inclosos en la inversió 4, «Nous projectes territorials per al reequilibri i l'equitat» , del Pla de recuperació, transformació i resiliència, component 23, «Noves polítiques públiques per a un mercat de treball dinàmic, resilient i inclusiu», d'acord amb el que s'estableix en el Reial decret 902/2021, de 19 d'octubre, pel qual es regula la concessió directa de subvencions destinades al finançament del desenvolupament d'actuacions de la inversión «Nous projectes territorials per al reequilibri i l'equitat», en el marc del Pla de recuperació, transformació i resiliència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/04/29/48/dof/vci/html**

### Dades del document

Número de DOGV
:   9329

Data del DOGV
:   02-05-2022

Secció del DOGV
:   I. DISPOSICIONS GENERALS

Número del document
:   2022/3679


Data del document
:   29-04-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * economia de l'empresa
    * ajuda pública
    * política de l'empresa
    * legislació

DECRET 48/2022, de 29 d'abril, del Consell, d'aprovació de les bases reguladores i concessió directa de quatre subvencions per al desenvolupament de projectes pilot dirigits a joves, per mitjà d'actuacions dins dels projectes de «col·lectius especialment vulnerables» i dels projectes d' «emprenedoria i microempreses» inclosos en la inversió 4, «Nous projectes territorials per al reequilibri i l'equitat» , del Pla de recuperació, transformació i resiliència, component 23, «Noves polítiques públiques per a un mercat de treball dinàmic, resilient i inclusiu», d'acord amb el que s'estableix en el Reial decret 902/2021, de 19 d'octubre, pel qual es regula la concessió directa de subvencions destinades al finançament del desenvolupament d'actuacions de la inversión «Nous projectes territorials per al reequilibri i l'equitat», en el marc del Pla de recuperació, transformació i resiliència. [2022/3679]  
  
1. El Consell Europeu del 21 de juliol de 2020, conscient de la necessitat en aquest moment històric d'un esforç sense precedents i d'un plantejament innovador que impulsen la convergència, la resiliència i la transformació a la Unió Europea, va acordar un paquet de mesures de gran abast. Aquestes mesures conjuminen el marc financer pluriennal per a 2021-2027 reforçat i la posada en marxa d'un instrument europeu de recuperació (NextGenerationEU), l'element central del qual és el Mecanisme de recuperació i resiliència, establit pel Reglament UE 2021/241, del Parlament Europeu i del Consell, de 12 de febrer de 2021. La instrumentació de l'execució dels recursos financers del Fons Europeu de Recuperació es realitzarà a través del Pla de recuperació, transformació i resiliència aprovat per l'Acord del Consell de Ministres de 27 d'abril de 2021 i de conformitat amb el que estableix la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision, CID) de 13 de juliol de 2021.   
2. La situació generada per la pandèmia agreuja la vulnerabilitat tant de les persones desocupades de llarga duració com la d'altres col·lectius que ja es trobaven en situacions límit, i aboca a una transformació del teixit productiu amb un impacte molt fort en les microempreses.  
3. Amb la finalitat de fer front a aquesta situació, es fa necessari posar en marxa projectes i línies d'intervenció que atenguen les necessitats, tant laborals com socials, de col·lectius vulnerables, així com facilitar un sistema productiu reforçat a través del suport a l'emprenedoria i l'ocupació col·lectiva, també a les microempreses. Aquesta adaptació comporta una transformació digital i verda inherent i necessària, per mitjà de projectes integrats d'inserció en els quals participen tots els agents que puguen facilitar el trànsit cap a la incorporació al mercat de treball dels més vulnerables.   
4. Per a fer-ho, el component 23 del Pla de recuperació, transformació i resiliència, recull en la inversió 4, «Nous projectes territorials per al reequilibri i l'equitat», la necessitat de fer inversions destinades, d'una banda, a la promoció de projectes d'ocupació per a col·lectius especialment vulnerables i, d'una altra, a la promoció de projectes i línies d'intervenció per a afavorir l'emprenedoria i l'ocupació col·lectiva, així com la fixació de població, amb especial atenció a la transformació productiva i l'avanç cap a una economia verda i digital.  
  
5. Respecte dels projectes de «col·lectius especialment vulnerables», les inversions s'han de centrar en actuacions com ara la promoció de projectes integrats d'inserció per a fomentar la contractació de persones desocupades de llarga duració, projectes d'inserció laboral en l'àmbit local, projectes de suport a l'autonomia de les persones amb discapacitat i ocupació d'assistents, projectes d'emprenedoria i ocupació col·lectiva, i en general projectes d'ocupació per al reequilibri territorial i l'equitat dels col·lectius especialment vulnerables.  
6. D'altra banda, respecte dels projectes d?«emprenedoria i microempreses», és fonamental invertir en nous projectes territorials que faciliten la transformació productiva, en particular cap a una economia verda i digital.  
7. El Reial decret 902/2021, de 19 d'octubre, regula la concessió directa de subvencions pel Servei Públic d'Ocupació Estatal a la Comunitat Valenciana destinades alfinançament del desenvolupament de «Nous projectes territorials per al reequilibri i l'equitat», en el marc del Pla de recuperació, transformació i resiliència per mitjà de la posada en marxa de projectes pilot dirigits a joves en el marc de «Col·lectius especialment vulnerables» i d?«Emprenedoria i microempreses», per a l'exercici pressupostari 2021.  
8. En aplicació de l'article 3.2 d'aquest Reial decret 902/2021, de 19 d'octubre, la concessió de subvenció a la Comunitat Valenciana s'ha instrumentat per mitjà de la signatura d'un conveni amb el Servei Públic d'Ocupació Estatal que ha sigut ratificat pel Consell de la Generalitat Valenciana amb data de 30 de desembre de 2021, que articula el contingut de la concessió de 2.000.000 - per a l'establiment de projectes pilot (Oficina Beta) dirigits a joves, i que especifica 1.000.000 - en la inversió 4, «Nous projectes territorials per al reequilibri i l'equitat», «Col·lectius especialment vulnerables» (eix 1) i 1.000.000 - per a «Emprenedoria i microempreses» (eix 2), també pertanyent a la inversió 4. L'execució del conveni es durà a terme fins al 31 de desembre de 2022.   
  
9. LABORA Servei Valencià d'Ocupació i Formació és l'organisme autònom de la Generalitat Valenciana competent per a impulsar, desenvolupar i executar la política de la Generalitat en matèria de creació d'ocupació, i té entre els seus objectius bàsics incrementar l'impacte de les polítiques actives d'ocupació per mitjà de la col·laboració amb la resta d'òrgans de la Generalitat, amb altres administracions públiques, amb agents socials i amb la resta d'institucions rellevants en l'àmbit de l'ocupació, d'acord amb la Llei 3/2000, de 17 d'abril, per la qual es crea el Servei Valencià d'Ocupació i Formació, en la redacció donada per la Llei 27/2018, de 27 de desembre, amb la qual cosa és competent per a l'execució de les accions derivades del desenvolupament de l'esmentat conveni.   
10. Les subvencions derivades de l'aplicació dels annexos d'aquest decret no estan incloses en el Pla estratègic de subvencions de LABORA per a 2020/2022, ja que no hi havia l'origen de fons MRR en el moment en què es va redactar, així com tampoc el Reial decret 902/2021, de 19 d'octubre, que concedeix la subvenció que farà possible aquests projectes.   
11. En aplicació de l'article 168.1.c de la Llei 1/2015, de 6 de febrer, d'hisenda pública, del sector públic instrumental i de subvencions de la Generalitat Valenciana, amb caràcter excepcional, es podran concedir de manera directa aquelles altres subvencions en què s'acrediten raons d'interés públic, social i econòmic, o d'altres degudament justificades que en dificulten la convocatòria pública. El Consell aprovarà, per mitjà d'un decret, a proposta de la conselleria competent per raó de la matèria i amb un informe previ de la conselleria que tinga assignades les competències en matèria d'hisenda, les bases reguladores que s'aplicaran en cada cas, que no tindran la consideració de disposicions de caràcter general i es publicaran en el Diari Oficial de la Generalitat Valenciana.   
  
12. Aquestes subvencions per concessió directa estan subjectes a raons d'interés públic, social, econòmic i humanitari, ja que són necessàries per a dur a terme projectes pilot per a dur a terme un programa integrat de formació, acompanyament i experiència laboral per a joves vulnerables i projectes de transformació digital i ecològica per a persones emprenedores i microempreses. Aquests projectes pilot es realitzaran com a experiència pluriterritorial, de manera simultània en dues altres comunitats autònomes, Euskadi i Extremadura, i en col·laboració amb el SEPE (Servei Estatal d'Ocupació) i del seu desenvolupament s'aspira a generar una bona pràctica que siga extrapolable a tots els territoris de l'Estat dins del Pla de garantia juvenil 2021-2027.   
13. Aquestes subvencions seran objecte de finançament per mitjà dels recursos financers derivats de l'Instrument europeu de recuperació (NextGenerationEU), a través del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, i no es podran finançar per altres instruments o fons de la Unió Europea. Seran, per consegüent, aplicables les disposicions que resulten aplicables del Reial decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència i altra normativa estatal i europea aplicable a les inversions finançades pel Mecanisme de recuperació i resiliència.   
14. En aplicació del conveni amb el SEPE ratificat pel Consell el 30 de desembre 2021 i del present decret, es duran a terme les accions següents:  
a) Des de LABORA, segons especifica l'annex 1 del Decret, s'articularan els incentius per a les persones treballadores que participen en el programa integrat de formació, acompanyament i experiència laboral per a joves vulnerables, seleccionats per l'Oficina Beta, així com les seues altes en la Seguretat Social.   
b) Es crearà una Oficina Beta formada per personal propi de LABORA i que exercirà la gerència i la coordinació dels dos projectes pilot, tant el de l'eix 1 dirigit a joves vulnerables, com el de l'eix 2 dirigit a microempreses i emprenedoria i que comptarà amb la col·laboració de personal dependent del Consorci del Pacte territorial per a la creació d'ocupació Pactem Nord, de la Mancomunitat Intermunicipal de l'Horta Sud i de la Fundació Valenciactiva, segons especificacions de l'annex 2 del present decret.   
c) L'annex 3 d'aquest decret articula la concessió per part de LABORA dels incentius a les empreses participants tant en l'eix 1, programa integrat de formació, acompanyament i experiència laboral per a joves vulnerables, oferint la possibilitat de fer pràctiques tutoritzades i ser partícips del procés formatiu, col·laborant en el desenvolupament de competències professionals de les persones joves participants, com en l'eix 2 adoptant alguna mesura encaminada a reforçar les seues capacitats, a crear noves ocupacions i/o a facilitar la seua transformació productiva, en particular cap a una economia verda i/o digital.  
  
d) La fundació Novia Salcedo (d'ara en avant NSF) col·laborarà amb l'Oficina Beta per a posar en pràctica el model metodològic d'aquesta entitat, seguint les especificacions definides en l'annex 1 del present decret, tant per al projecte «Col·lectius especialment vulnerables» com per al projecte «Emprenedoria i microempreses». NSF es compromet a transferir el seu coneixement, adquirit al llarg dels seus 42 anys de trajectòria en els quals ha pogut desenvolupar i avaluar aquesta metodologia, a tots els integrants de l'oficina operativa que LABORA designe per a la consecució dels projectes pilot esmentats, segons el model establit en l'annex 4 d'aquest decret. Aquesta col·laboració d'NSF es farà extensiva a les accions que es desenvoluparan de manera simultània a Euskadi i a Extremadura, que també formen part del projecte pilot a escala estatal.   
15. L'àrea d'actuació geogràfica on es desenvoluparan les actuacions dels eixos 1 i 2 serà l'àrea metropolitana de València, ja que compleix amb els requisits de concentració d'empreses, microempreses i persones autònomes per a poder dur a terme aquests projectes pilot, en concordança amb la proposta del Reial decret 902/2021, de 19 d'octubre.  
16. En aplicació de l'apartat segon de la clàusula tercera del conveni entre el SEPE i LABORA, ratificat pel Consell el passat 30 de desembre, es va realitzar la sol·licitud de bestreta de la subvenció derivada del conveni acompanyada d'un pla d'actuació, la qual cosa va produir el corresponent deslliurament de fons. Els 2.000.000 € rebuts seran la font de finançament de la generació de crèdit que dotarà pressupostàriament les concessions directes de subvencions derivades d'aquest decret.   
  
Per tot l'anterior, amb l'informe previ favorable de la conselleria competent en matèria d'hisenda, i a proposta del conseller d'Economia Sostenible, Sectors Productius, Comerç i Treball, i amb la deliberació prèvia del Consell, en la seua reunió del dia 29 de abril de 2022,   
  
  
DECRETE  
  
Article 1. Objecte del decret  
Aquest decret té per objecte establir les bases reguladores, que consten com a annexos 1, 2, 3 i 4, i la concessió directa, amb caràcter excepcional i per raons d'interés públic de tipus social i econòmic, de quatre subvencions, totes en el marc del projecte pilot definit en l'RD 902/2021 de 21 d'octubre:  
- La primera, especificada en l'annex 1, destinada a incentivar la realització del programa integrat de formació, acompanyament i experiència laboral per a joves vulnerables (Programa Beta Jove) del qual seran beneficiàries les persones joves seleccionades per l'Oficina Beta, així com a la gestió d'altes, baixes i cotitzacions a la Seguretat Social.  
- La segona, especificada en l'annex 2, destinada al Consorci del Pacte territorial per a la creació d'ocupació Pactem Nord, a la Mancomunitat Intermunicipal de l'Horta Sud i a la Fundació Valenciactiva per a la realització dels treballs de prospecció empresarial, tasques de gestoria d'empreses, assessorament en el disseny i posada en marxa dels projectes i accions de l'eix 2, així com a la prospecció i el contacte amb empreses candidates per a acollir els projectes de pràctiques incentivades de l'eix 1.  
- La tercera, especificada en l'annex 3, destinada a subvencionar les empreses que participen en l'eix 2 amb accions de millora en matèria de transició ecològica, digital o innovació territorial, així com a incentivar l'actuació de les empreses que acolliran els joves que facen les pràctiques incentivades de l'annex 1 (eix 1).   
- La quarta, especificada en l'annex 4, que tindrà com a beneficiària la Fundació Novia Salcedo, per a la posada en marxa de la metodologia, la coordinació i la formació necessària per a crear i mantindre l'Oficina Beta que serà l'encarregada d'articular els projectes pilot per a «Col·lectius especialment vulnerables» (eix 1) i «Emprenedoria i microempreses» (eix 2).  
Totes les accions finançades per les concessions directes especificades en els annexos es duran a terme entre l'1 de gener i el 15 de novembre de 2022.   
  
Article 2. Procediment de concessió   
Aquestes subvencions es concedeixen de manera directa en aplicació del que es preveu en l'article 168.1.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.   
Les raons d'interés públic que justifiquen l'atorgament directe de la subvenció regulada en aquest decret es basen en la importància clau d'articular procediments innovadors en matèria d'inserció de col·lectius vulnerables i transformació ecològica i digital de microempreses i persones emprenedores, que puguen servir de base transformadora als programes de Garantia Juvenil Plus 2021-2027, i que ajuden a la inserció laboral de joves vulnerables i a la transformació empresarial, de manera que suposen un instrument necessari per a l'acció destinada a pal·liar els efectes de la pandèmia generada per la COVID-19. Les accions dutes a terme per les tres comunitats autònomes que comparteixen aquests projectes, segons recull el Reial decret 900/2021, de 19 d'octubre, en col·laboració amb el Servei Públic d'Ocupació Estatal pot suposar una experiència d'èxit que permeta avançar en matèria de polítiques actives d'ocupació i redunde en la creació d'un mercat de treball més resilient, verd i digital.   
  
  
DISPOSICIONS ADDICIONALS  
  
NORMES COMUNES A LES SUBVENCIONS ESPECIFICADES EN ELS ANNEXOS  
  
Primera. Compromís de no causar un dany significatiu al medi ambient  
1. Les entitats beneficiàries de les subvencions regulades en aquest decret hauran de garantir el compliment ple del principi de «no causar un perjudici significatiu» (principi do no significant harm'DNSH) i l'etiquetatge climàtic i digital, d'acord amb el que preveu el Pla de recuperació, transformació i resiliència, la Decisió d'execució del Consell relativa a l'aprovació de l'avaluació del pla de recuperació i resiliència d'Espanya (Council Implementing Decision'CID) i el Reglament (UE) 2021/241, del Parlament Europeu i del Consell, de 12 de febrer de 2021, i la seua normativa de desplegament, en totes les fases del disseny i execució dels projectes i de manera individual per a cada actuació.  
  
2. Les sol·licituds de participació hauran d'acompanyar-se d'una declaració responsable d'adequació al principi de «no causar un perjudici significatiu» (principi do no significant harm'DNSH), en el sentit establit en l'apartat 6 de l'article 2 del Reglament (UE) 2021/241, del Parlament Europeu i del Consell, de 12 de febrer de 2021.  
  
3. Les declaracions responsables del principi de «no causar un perjudici significatiu» (principi «do no significant harm'DNSH») que es facen han d'atendre obligatòriament la Comunicació de la Comissió Europea (2021/C 58/01), Guia tècnica sobre l'aplicació del principi de «no causar un perjudici significatiu» (principi do no significant harm'DNSH) en virtut del Reglament relatiu al Mecanisme de recuperació i resiliència.  
4. En tot cas, les entitats beneficiàries preveuran mecanismes de verificació del compliment del principi de «no causar un perjudici significatiu» (principi do no significant harm'DNSH) i mesures correctores en el cas de ser necessàries, per a assegurar que s'implementen, de la qual cosa deixaran constància en la memòria justificativa de la subvenció, si és procedent.  
  
Segona. Declaració d'absència de conflicte d'interessos (DACI), protecció de dades i detecció del frau, corrupció i conflictes d'interessos  
  
A causa de l'origen dels fons, les entitats beneficiàries de les concessions directes hauran de presentar, seguint l'ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència (BOE de 30 de setembre de 2021), en els termes que indica:  
1.-Declaració d'absència de conflicte d'interessos de totes les persones participants en el procés de preparació i tramitació d'aquesta subvenció.  
2.-Declaració sobre el coneixement de la normativa en matèria de cessió i tractament de dades sobre l'execució de la subvenció.   
3.-Declaració en relació amb el compromís en la gestió d'aquesta subvenció dels estàndards més exigents sobre el compliment de les normes jurídiques, ètiques i morals per a previndre i detectar el frau, la corrupció i els conflictes d'interessos.  
  
Tercera. Obligacions de publicitat  
Les entitats beneficiàries hauran de donar visibilitat a l'origen dels fons rebuts, de tal manera que en la documentació i els mitjans de difusió de les seues accions hauran de fer constar «finançat per la Unió Europea - NextGenerationEU», per a les actuacions finançades amb les subvencions regulades en aquest decret. Aquesta visibilitat es farà, en particular, quan promoguen les accions i els seus resultats, de manera que faciliten informació coherent, efectiva i proporcionada dirigida a múltiples destinataris, inclosos els mitjans de comunicació i el públic.  
Hauran de complir també les obligacions de publicitat imposades per la normativa nacional i de la Unió Europea que siga aplicable. Així mateix, hi haurà constància escrita dins de les actuacions de comunicació del Pla de recuperació, transformació i resiliència, finançat amb Fons NextGenerationEU, que les persones destinatàries finals del finançament reconeixen l'origen dels fons i es garanteix la visibilitat del finançament de la Unió Europea.   
  
Quarta. Obligacions de transparència  
Complir les obligacions de transparència i en matèria de publicitat activa, de conformitat amb el que es disposa en l'article 3 de la Llei 19/2013, de 9 de desembre, de transparència, accés a la informació pública i bon govern, en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en l'article 3 del Decret 105/2017, de 28 de juliol, del Consell, pel qual es desenvolupa la Llei 2/2015, de 2 d'abril, sense perjudici de les obligacions establides en l'article 14 de la Llei general de subvencions i altra legislació aplicable:  
  
1) En el cas que es perceben durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, hauran de complir les obligacions de publicitat activa que recull el capítol II del títol I de la Llei 19/2013, de 9 de desembre.  
2) Sense perjudici del que s'exposa amb anterioritat, qualsevol beneficiari que perceba, durant el període d'un any, ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, per un import superior a 10.000 euros, ha de donar la publicitat adequada a aquesta, i ha d'indicar, almenys, l'entitat pública concedent, l'import rebut i el programa, l'activitat, la inversió o l'actuació subvencionats.   
La difusió de la informació que estableix aquesta obligació s'haurà de fer per mitjà de la seua pàgina web durant tot el període d'execució de l'ajuda, o bé per mitjà de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.   
  
Cinquena. Documentació justificativa de les subvencions  
Com que aquestes ajudes estan cofinançades pel Mecanisme de recuperació i resiliència, la documentació justificativa (inclosos els documents electrònics) haurà de conservar-se durant un període de tres anys a partir del pagament del saldo, tal com defineix l'article 132 del Reglament financer al qual es remet l'article 22.2.f del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.  
  
  
  
DISPOSICIONS FINALS  
  
Primera. Competència per a resoldre  
S'autoritza la persona titular de la Direcció General de LABORA, Servei Valencià d'Ocupació i Formació, per a dictar les resolucions de concessió de les subvencions derivades d'aquest decret, en el cas que les entitats beneficiàries no es puguen determinar en el moment d'aprovació d'aquest decret. Així mateix, quan les entitats beneficiàries esitiguen determinades, les resolucions de concessió es realitzaran per la persona titular de la Direcció General de LABORA Servei Valencià d'Ocupació i Formació, per delegación del Consell.  
  
  
Segona. Competències per a dictar instruccions  
S'autoritza la persona titular de la Direcció General de LABORA, Servei Valencià d'Ocupació i Formació, per a dictar totes aquelles instruccions que siguen necessàries pera a aclarir i puntualitzar els continguts d'aquest decret i facilitar la consecució dels objectius marcats i resoldre les incidències de qualsevol naturalesa que es produïsquen d'acord amb la concessió de les ajudes.  
  
Tercera. Entrada en vigor   
Aquest decret tindrà efectes des de l'endemà de la publicació en el Diari Oficial de la Generalitat Valenciana.   
  
Contra aquest decret, que posa fi a la via administrativa, les persones interessades podran interposar, potestativament, un recurs de reposició davant del mateix òrgan que l'ha dictat, en el termini d'un mes, comptat des de l'endemà de la publicació en el Diari Oficial de la Generalitat Valenciana, de conformitat amb el que es preveu en els articles 116 i 117 de la Llei de règim jurídic de les administracions públiques i del procediment administratiu comú, o bé, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'aquest decret en el Diari Oficial de la Generalitat Valenciana, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.   
  
  
València, 29 d'abril de 2022  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball  
RAFAEL CLIMENT GONZÁLEZ   
  
  
ANNEX 1  
BASES REGULADORES DE CONCESSIÓ DIRECTA D'AJUDES PER AL DESENVOLUPAMENT D'UN PROGRAMA INTEGRAT DE FORMACIÓ, ACOMPANYAMENT I EXPERIÈNCIA LABORAL PER A JOVES VULNERABLES (PROGRAMA BETA JOVE)  
  
Primera. Objecte de la subvenció  
A fi de pal·liar l'impacte econòmic i social provocat per la irrupció de la COVID-19 i donar suport a la recuperació econòmica, el Consell Europeu de 21 de juliol de 2020, conscient de la necessitat en aquest moment històric d'un esforç sense precedents i d'un plantejament innovador que impulsen la convergència, la resiliència i la transformació a la Unió Europea, va acordar un paquet de mesures de gran abast, que serà finançat mitjançant els recursos financers derivats de l'Instrument europeu de recuperació (NextGenerationEU), per mitjà del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021.  
  
Per a complir aquests objectius el Servei Públic d'Ocupació Estatal (SEPE) i la Comunitat Valenciana (CV) han subscrit un conveni per al desenvolupament de projectes pilot dirigits a persones joves mitjançant actuacions dins dels projectes de «Col·lectius especialment vulnerables», i dels projectes d?«Emprenedoria i microempreses», inclosos en la inversió 4, «Nous projectes territorials per al reequilibri i l'equitat», del component 23 del Pla de recuperació, transformació i resiliència.  
  
 En aquest marc, LABORA, en col·laboració amb el Pacte territorial per a la creació d'ocupació Pactem Nord, amb la Mancomunitat Intermunicipal de l'Horta Sud i amb la Fundació Valenciactiva, posa en marxa el Programa integrat de formació, acompanyament i experiència laboral per a joves vulnerables (Programa Beta Jove)  
La característica més important d'aquest programa és el paper que l'empresa tindrà com a lloc en el qual es realitza l'última formació de la persona jove, mitjançant l'aprenentatge a través de la pràctica, el learning by doing, aprendre fent.  
  
Segona. Fites i objectius  
L'objectiu general d'aquest programa és realitzar plans d'acció integrats amb almenys 166 joves vulnerables, d'entre 18 i 29 anys, que complisquen alguna o les dues condicions següents:  
1. Persones desocupades de llarga duració: persones que figuren inscrites com a demandants d'ocupació en els Espai LABORA durant almenys 360 dies en un període de 540 dies.   
2. Joves de baixa qualificació amb un nivell educatiu màxim de Formació Professional de grau mitjà, ESO o certificats de professionalitat de nivell 2.  
L'Oficina Beta donarà preferència a la selecció de joves vulnerables que, a més de complir alguna o les dues condicions anteriors, no tinguen cap experiència laboral o bé que, tot i haver tingut un lloc de treball, ha sigut per un període inferior a 180 dies; així com les persones joves que per diferents causes socials o territorials acrediten que es troben en situació de vulnerabilitat i requereixen actuacions que integren els aspectes social, familiar, educatiu i laboral, entre les quals es troben persones joves en risc d'exclusió, persones joves amb discapacitat, persones joves migrants i refugiades i persones joves amb responsabilitats familiars no compartides, entre altres.   
  
Per tant, aquest programa innovador té una doble missió:  
- Per a les persones joves:  
Entrenar competències que milloren la seua ocupabilitat, per mitjà de plans formatius individualitzats, que siguen proposats per les empreses i organitzacions, i amb la supervisió dels mentors laborals de l'Oficina Beta i la persona assignada i formada en tasques de tutoria en l'empresa.  
- Per a les empreses:   
Donar la possibilitat a empreses i organitzacions d'incorporar i desenvolupar talent jove i contribuir amb això a respondre als seus reptes estratègics de transformació i futur, alhora que es comprometen amb els joves en situació de vulnerabilitat.  
Per a fer-ho, se seguiran els criteris de marc europeu de l'aprenentatge recollit en el Consell de 15 de març de 2018 relatiu al Marc europeu per a una formació d'aprenents de qualitat i eficaç i que fa seu el document de treball de la Comissió Europea de data 13 d'agost de 2021.  
  
  
Tercera. Marc jurídic   
Aquestes subvencions, a més de regir-se pel que es preveu en aquest decret, es regiran pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; en la Llei 38/2003, de 17 de novembre, general de subvencions; en la Llei 47/2003, de 26 de novembre; en la Llei 39/2015, d'1 d'octubre, i en el Reial decret llei 36/2020, de 30 de desembre.  
A més, serà aplicable el que s'estableix en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència. Caldrà ajustar-se igualment al que es disposa en el Reglament (UE) 2021/241 del Parlament Europeu i del Consell de 12 de febrer de 2021; i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»).  
Les pràctiques en empresa estaran alineades amb el marc europeu de l'aprenentatge recollit en el Consell de 15 de març de 2018 relatiu al Marc europeu per a una formació d'aprenents de qualitat i eficaç i que fa seu el document de treball de la Comissió Europea de data 13 d'agost de 2021.  
 A l'efecte de cotització a la Seguretat Social de les persones beneficiàries, la seua situació s'assimilarà a la prevista en el Reial decret 1493/2011, de 24 octubre, pel qual es regulen els termes i condicions d'inclusió en el Règim General de la Seguretat Social de les persones que participen en programes de formació, i en la disposició addicional cinquena del Reial decret llei 28/2018, de 28 de desembre, per a la revaloració de les pensions públiques i altres mesures urgents en matèria social, laboral i d'ocupació.  
Aquestes subvencions són compatibles amb el mercat interior, ja que les seues disposicions no afecten els intercanvis comercials entre els estats membres, les condicions exigides no concorren en l'article 107.1 del Tractat de funcionament de la Unió Europea, ni falsegen o amenacen falsejar la competència per a afavorir determinades empreses o produccions. Això, tenint en compte que les persones beneficiàries són persones físiques (joves inscrits com a demandants d'ocupació d'entre 18 i 29 anys que siguen desocupats de llarga duració o amb baixa qualificació i nivell educatiu) que cal considerar com a col·lectiu social vulnerable, a més que la seua condició de persones físiques impedeix interferir amb l'activitat de les empreses mercantils, de manera que no és possible una competència entre tots dos tipus de persones (físiques i jurídiques).   
  
  
Quarta. Persones beneficiàries   
L'Oficina Beta farà una selecció entre les persones joves demandants d'ocupació, que hauran de complir les condicions següents:   
  
1. Ser jove resident a la Comunitat Valenciana, inscrit en els Espai LABORA com a demandant d'ocupació.  
2. D'edat compresa entre els 18 i 29 anys, que complisquen alguna o les dues condicions següents:  
- Desocupats de llarga duració: persones que figuren inscrites com a demandants d'ocupació en els Espai LABORA durant almenys 360 dies en un període de 540 dies.   
- Joves de baixa qualificació amb un nivell educatiu màxim de Formació Professional de grau mitjà, ESO o certificats de professionalitat de nivell 2.  
L'Oficina Beta donarà preferència a la selecció de joves vulnerables que, a més de complir alguna o les dues condicions anteriors, no tinguen cap experiència laboral o bé que, tot i haver tingut un lloc de treball, ha sigut per un període inferior a 180 dies; així com les persones joves que per diferents causes socials o territorials acrediten que es troben en situació de vulnerabilitat i requereixen actuacions que integren els aspectes social, familiar, educatiu i laboral, entre les quals es troben persones joves en risc d'exclusió, persones joves amb discapacitat, persones joves migrants i refugiades i persones joves amb responsabilitats familiars no compartides, entre altres.  
3. El perfil de la persona demandant s'adequarà al perfil oferit per l'empresa.  
4. L'Oficina Beta seleccionarà joves que complisquen els criteris anteriors i que tinguen disponibilitat i disposició per a la participació en el programa.   
5. L'Oficina Beta col·laborarà amb les persones beneficiàries seleccionades perquè aporten la documentació necessària per a fer efectiva la seua incorporació al programa:  
- Fotocòpia del DNI en vigor   
- Fotocòpia del títol de formació reglada, si és procedent  
- Document d'alta com a demandant d'ocupació en LABORA  
- Número d'inscripció personal a la Seguretat Social  
- Número de compte bancari  
- Certificat d'empadronament.  
- Certificat de vida laboral.  
Una vegada que l'empresa ompli un formulari d'oferta formativa, detallant, entre altres, les dades d'empresa; el perfil de la persona candidata; les tasques, així com la formació tècnica i competencial que adquirirà el/la jove al llarg del seu període formatiu en l'empresa, l'Oficina Beta procedeix a fer la selecció:  
1. Anàlisi de les candidatures rebudes que millor encaixen amb l'oferta formativa presentada per les empreses interessades a acollir una persona jove per a dur-ho a terme.  
2. Entrevistes individuals a possibles candidats/ates per part de l'Oficina Beta  
3. Itinerari formatiu en habilitats d'ocupabilitat i competències transversals a persones candidates amb perfils adequats per part de l'Oficina Beta.  
4. Enviament de les persones preseleccionades a l'empresa.  
5. Selecció de candidatures per part de l'empresa.  
6. Signatura del document d'acord entre LABORA i la persona beneficiària de la pràctica.  
  
Cinquena. Obligacions de les persones beneficiàries del programa  
Les persones que participen com a beneficiàries en el programa integrat de formació, acompanyament i experiència laboral per a joves vulnerables hauran de complir amb les obligacions següents:   
1. Mantindre en tot moment l'actitud i l'interés necessaris per a un bon aprofitament de la formació, amb ple respecte a les normes, usos i costums de l'empresa d'acollida.   
2. Guardar la confidencialitat i la diligència necessàries respecte a la informació que hagen de conéixer per al compliment dels objectius formatius de la pràctica, que s'estendrà tant a l'adquirida a través de documents com a la provinent de reunions de comités o grups de treball.   
  
3. Comunicar immediatament a LABORA qualsevol incidència que afecte el desenvolupament normal de la formació pràctica en l'empresa.   
4. Assistir a les sessions formatives i de seguiment, tant amb les persones mentores laborals de l'Oficina Beta com les persones tutores de les empreses, i sempre que ho requerisca LABORA, al llarg de tot el procés i fins a la finalització de la pràctica en empresa.   
5. Complir amb les indicacions donades per les empreses i organitzacions sobre les mesures de prevenció de riscos laborals, tant si la pràctica té lloc en la seu de l'organització com si es du a terme en un format mixt, és a dir, que combine la pràctica formativa presencial amb la pràctica virtual.  
6. Comprometre's a omplir, en la forma adequada i dins del termini, les tasques i els qüestionaris enviats per LABORA, així com l'informe final i la documentació del procés que li puga ser requerida. El seguiment de la pràctica comprén tot el període d'estada formativa en l'empresa i continua durant aproximadament un any una vegada finalitzada. Omplir la documentació de seguiment dels beneficiaris/àries és de compliment obligat i la falta de col·laboració és motiu de resolució de la pràctica.  
7. Facilitar totes les dades que siguen requerides, relacionades amb l'objecte d'aquest programa, per a la investigació i la creació de coneixement en el camp de la millora de l'ocupabilitat dels joves.  
  
Sisena. Documents d'acord  
Per a poder fer efectiu el programa serà necessària l'adopció dels acords següents per part de Labora:  
1. Document d'acord entre la persona beneficiària del pla formatiu i LABORA.  
2. Document d'acord entre l'empresa i LABORA.  
Així mateix, l'empresa que aculla les pràctiques de les persones beneficiàries del programa haurà d'aportar un pla formatiu en l'organització i dades per al seguiment en el qual conste la certificació que obtindrà la persona que curse el programa.   
  
Setena. Actuacions  
L'Oficina Beta facilitarà a les persones beneficiàries un itinerari d'inserció, amb formació ad hoc en habilitats per a l'ocupabilitat, al qual s'unirà una formació pràctica en empresa exercint funcions indicades en el corresponent pla de formació i sota la supervisió d'un o una professional designat per l'empresa com a tutor/a, tant si la pràctica té lloc en la seu de l'organització com en un format mixt (és a dir, que combine la pràctica formativa presencial amb la virtual).  
  
La persona tutora de l'empresa es compromet a:  
- Conéixer el perfil de la persona participant.  
- Adaptar el pla formatiu general proposat en l'oferta de pràctiques a un pla individualitzat ajustat a la persona jove seleccionada per a la plaça.  
- Brindar orientació i suport a la persona en pràctiques en la realització de les tasques assignades i posar els mitjans i recursos necessaris per a dur-les a terme.  
- Integrar la persona beneficiària en la vida de l'empresa: acolliment i presentació als equips, explicació de les activitats de l'empresa, participació en reunions d'equip, etc.  
- Revisar periòdicament amb la persona beneficiària el compliment del pla formatiu, que es podrà enriquir durant el curs de la pràctica.  
  
- Complir l'itinerari de capacitació i seguiment proposat per la tutoria de l'Oficina Beta al llarg de tot el programa d'entrenament.  
  
- Evidenciar i avaluar l'acompanyament realitzat, l'avaluació del desenvolupament competencial assolit per la persona jove (sobre la base del pla formatiu proposat), i de la millora de la seua ocupabilitat en finalitzar la pràctica, per mitjà de l'elaboració de l'informe escrit corresponent.  
- Aportar tota la documentació acreditativa del procés que li siga requerida.  
- Facilitar totes les dades que siguen requerides, relacionades amb l'objecte d'aquest programa, per a la investigació i la creació de coneixement en el camp de la millora de l'ocupabilitat dels joves.  
- La pràctica professional té com a objectiu dotar la persona beneficiària de formació i que es familiaritze amb la cultura de treball i els processos de gestió. Aquesta pràctica es pot fer de manera presencial o mixta (pràctica presencial o en línia). La persona beneficiària té l'estatus de jove en pràctiques professionals en el marc del Programa integrat de formació, acompanyament i experiència laboral per a joves vulnerables.   
Durant el període formatiu en empresa aquesta persona queda subjecta al marc que estableix LABORA, sense perjudici del deure de seguiment de les orientacions que reben dels seus respectius tutors o tutores d'empresa en l'exercici de la seua acció formativa.   
Durant el temps que dure la pràctica professional la persona beneficiària no tindrà vinculació o cap relació laboral amb l'empresa.   
  
Huitena. Duració de la participació en el Programa integrat de formació, acompanyament i experiència laboral per a joves vulnerables.  
L'Oficina Beta oferirà a les persones beneficiàries seleccionades un itinerari d'inserció, amb formació ad hoc en habilitats per a l'ocupabilitat, durant un màxim d'un mes, en jornada d'un màxim de 5 hores al dia. Posteriorment es faran pràctiques en entorn laboral que tindran una duració màxima de 5 mesos, en una jornada de 5 hores, de dilluns a divendres. En cap concepte es preveu l'ampliació de la jornada, nocturnitat o treball per torns.   
LABORA es farà càrrec de la gestió d'altes i baixes en la cotització en la Seguretat Social de les persones beneficiàries durant el seu període de permanència en el programa.   
LABORA donarà d'alta en la Seguretat Social les persones beneficiàries, per la qual cosa qualsevol situació d'incapacitat temporal per accident o malaltia, o en el supòsit de cancel·lació anticipada del conveni de pràctiques, serà comunicada a LABORA el mateix dia que es produïsca aquesta incidència.  
La concessió i l'aprofitament d'aquest programa per les persones que resulten beneficiàries no implicarà cap vinculació laboral o administrativa amb LABORA ni amb la Generalitat Valenciana.  
  
Novena. Quantia i finançament dels incentius  
Aquest programa és finançat amb càrrec a l'Instrument europeu de recuperació (NextGenerationEU), a través del Mecanisme de recuperació i resiliència establit pel Reglament (UE) 2021/241, del Parlament Europeu i del Consell, de 12 de febrer de 2021, que cobreix tots els elements i actuacions que inclou el programa (orientació i acompanyament; formació segons l'itinerari; tutories i mentoria; seguiment de les actuacions, i activació per a la cerca d'ocupació), així com la dotació i la Seguretat Social dels participants.  
  
La dotació del programa serà abonada per LABORA amb càrrec a la línia creada a aquest efecte dins del capítol 4 del subprograma pressupostari 322.91 de LABORA, destinat a les ajudes de l'MRR i serà abonada mensualment a la persona beneficiària per domiciliació bancària.   
  
La quantia mensual que rebran les persones seleccionades per a la realització del Programa integrat de formació, acompanyament i experiència laboral per a joves vulnerables serà de 729,17 € (2022) bruts per una dedicació de 5 hores diàries, de dilluns a divendres, durant els 6 mesos de duració del programa.   
A la dotació de la pràctica s'aplica una retenció del 2% d'IRPF i cotització a la Seguretat Social vigent.   
La cotització de les pràctiques no laborals seria de 61,78 euros mensuals (o la suma legalment establida en cas d'actualització), que es correspondrien amb la suma de les contingències següents:  
- Per contingències comunes: 54,73 €.  
- Per accidents de treball i malalties professionals: 6,28 €.  
  
Desena. Resolució del programa d'entrenament formatiu  
Es consideraran les següents com a causes per a resoldre el programa formatiu:  
1. L'incompliment, per part de la persona titular de la pràctica o de l'empresa d'acollida, d'alguna de les obligacions assumides o compromisos adquirits respectivament.  
2. La renúncia de la persona titular, una vegada comunicada la causa a les altres parts.   
3. La contractació de la persona titular abans de finalitzar el període establit en el document d'acord per a la realització de la pràctica professional.   
4. La impossibilitat sobrevinguda a l'empresa d'acollida, derivada tant de qüestions d'ordre econòmic com d'ordre industrial o organitzatiu, que li impedisca o dificulte en grau important complir els objectius i compromisos assumits documentalment.  
5. Qualsevol altra circumstància sobrevinguda que puga afectar el bon desenvolupament del programa.  
La resolució de la pràctica professional, al marge que implicarà la immediata paralització i extinció dels compromisos subscrits per part de totes les parts intervinents en els acords, no donarà lloc a cap rescabalament ni indemnització ni compensació, donada la naturalesa de la institució, els seus objectius i el seu assentament en la confiança i la bona fe recíproques.  
En cas de produir-se la baixa d'una persona beneficiària del programa abans del final d'un dels mesos de permanència, li serà abonada la part proporcional als dies que ha actuat com a integrant del programa.   
  
En cas de produir-se la baixa d'una persona beneficiària en el primer mes d'inici del programa, i sempre que l'Oficina Beta compte amb persones candidates, es podrà procedir a la selecció d'una nova persona candidata per a ocupar la vacant fins a la finalització del programa.   
  
ANNEX 2  
BASES REGULADORES DE CONCESSIÓ DIRECTA AL CONSORCI DEL PACTE TERRITORIAL PER A LA CREACIÓ D'OCUPACIÓ PACTEM NORD, A LA MANCOMUNITAT INTERMUNICIPAL DE L'HORTA SUD I A LA FUNDACIÓ VALENCIACTIVA PER LA SEUA PARTICIPACIÓ EN ELS PROJECTES DIRIGITS A «COL·LECTIUS ESPECIALMENT VULNERABLES» I «EMPRENEDORIA I MICROEMPRESES» INCLOSOS EN EL COMPONENT 23, INVERSIÓ 4, DEL PLA DE RECUPERACIÓ, TRANSFORMACIÓ I RESILIÈNCIA  
  
Primera. Objecte de la subvenció  
És objecte de regulació per mitjà d'aquestes bases la concessió directa d'una subvenció al Consorci del Pacte territorial per a la creació d'ocupació Pactem Nord, a la Mancomunitat Intermunicipal de l'Horta Sud i a la Fundació Valenciactiva, per a la realització d'actuacions en el marc dels projectes dirigits a «col·lectius especialment vulnerables» (eix I) i «emprenedoria i microempreses» (eix II), inclosos en la inversió 4, «Nous projectes territorials per al reequilibri i l'equitat», del Pla de recuperació, transformació i resiliència, component 23, «Noves polítiques públiques per a un mercat de treball dinàmic, resilient i inclusiu», d'acord amb el que s'estableix en el Reial decret 902/2021, de 19 d'octubre, pel qual es regula la concessió directa de subvencions destinades al finançament del desenvolupament d'actuacions de la inversió «Nous projectes territorials per al reequilibri i l'equitat», en el marc del Pla de recuperació, transformació i resiliència.  
  
Les actuacions que realitzaran les tres entitats col·laboradores en el marc de cada eix aniran encaminades a:  
1. EIX I. Projectes dirigits a col·lectius especialment vulnerables: Accions de prospecció empresarial per a la captació d'empreses que participen en el desenvolupament de competències professionals de les persones joves que hagen sigut prèviament ateses per l'equip d'orientadors de l'Oficina Beta.  
2. EIX II. Projectes d'emprenedoria i microempreses: Accions dirigides a la detecció d'oportunitats i necessitats de transformació i coneixement per a abordar les transicions en els negocis i activitats empresarials de microempreses i autònoms de l'àrea metropolitana de València.  
  
  
Segona. Fites i objectius  
Les subvencions objecte del present annex estan subjectes al compliment, l'execució i la realització de les següents fites i objectius generals fixats en el Pla de recuperació, transformació i resiliència:  
1. EIX I. Projectes dirigits a col·lectius especialment vulnerables: Captació d'empreses perquè participen en el desenvolupament de les competències professionals d'un mínim de 166 persones joves ateses per l'equip de personal orientador de l'Oficina Beta, durant un període de 5 mesos i jornada de 5 hores.   
2. EIX II. Projectes d'emprenedoria i microempreses: Captació, com a mínim, de 200 iniciatives d'emprenedoria i microempreses que faciliten la transformació productiva, en particular cap a una economia verda i digital.  
  
Tercera. Marc jurídic i compatibilitat amb la política de competència de la UE  
Aquestes subvencions, a més de regir-se pel que es preveu en aquest decret, es regiran pel que es disposa en la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; en la Llei 38/2003, de 17 de novembre, general de subvencions; en la Llei 47/2003, de 26 de novembre; en la Llei 39/2015, d'1 d'octubre, i en el Reial decret llei 36/2020, de 30 de desembre.  
A més, serà aplicable el que s'estableix en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència. Caldrà ajustar-se igualment al que es disposa en el Reglament (UE) 2021/241 del Parlament Europeu i del Consell de 12 de febrer de 2021; i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»).  
Aquestes ajudes són compatibles amb el mercat comú i no estan subjectes a comunicació o notificació a la Comissió Europea, atés que no els és aplicable el que s'estableix en l'article 107.1 del Tractat de funcionament de la Unió Europea perquè estan destinades a entitats públiques per a la realització d'obres o serveis d'interés general i social i, per tant, no poden afectar els intercanvis comercials, ja que no falsegen ni amenacen falsejar la competència de manera que afavorisquen determinades empreses o produccions.  
  
Quarta. Finançament de les actuacions previstes en el present annex  
L'import de les actuacions es finançarà a càrrec dels crèdits que a aquest efecte s'habiliten en el subprograma pressupostari 322.91 MRR dels pressupostos de la Generalitat Valenciana per a l'exercici 2022, dins del pressupost de l'organisme autònom LABORA, per un import global màxim de 381.000 €, dels quals a l'EIX I «col·lectius especialment vulnerables» correspon un import de 43.000 €, i a l'EIX II «emprenedors i microempreses» correspon un import de 338.000?.   
Per a atendre les obligacions de contingut econòmic derivades de la concessió d'aquesta subvenció en l'exercici 2022, d'acord amb la previsió legal de l'últim paràgraf de l'article 168.1 de la Llei 1/2015, de 6 de febrer, de la Generalitat, mitjançant modificació pressupostària, i una vegada aprovades aquestes bases per decret, es crearà una línia de subvenció, dins del subprograma pressupostari 322.91 MRR del pressupost de la Generalitat per a 2022, per un import de 381.000 € per a finançar les accions que desenvolupen les tres entitats col·laboradores.  
  
Si l'import de despesa justificada en l'anualitat és inferior a l'ajuda màxima prevista per aquestes bases, o es produeix concurrència d'ajudes que superen el cost de l'actuació, l'aportació de LABORA es minorarà en la quantia corresponent.  
  
Cinquena. Accions que desenvoluparan les entitats col·laboradores  
Correspondrà a cadascuna de les entitats col·laboradores assolir, com a mínim, les fites i els objectius fixats en el Pla de recuperació, transformació i resiliència, segons la distribució acordada i que seran, en particular:  
1. Captació d'empreses, microempreses o persones emprenedores que col·laboren en el desenvolupament de competències professionals de les persones joves participants en les activitats de l'EIX I, «col·lectius especialment vulnerables»:  
a) Consorci del Pacte territorial per a la creació d'ocupació Pactem Nord: captació d'empreses, microempreses o persones emprenedores que es comprometen a participar en el desenvolupament de competències professionals d'un mínim de 37 joves.  
b) Mancomunitat Intermunicipal de l'Horta Sud: captació d'empreses, microempreses o persones emprenedores que es comprometen a participar en el desenvolupament de competències professionals d'un mínim de 58 joves.  
c) Fundació Valenciactiva: captació d'empreses, microempreses o persones emprenedores que es comprometen a participar en el desenvolupament de competències professionals d'un mínim de 71 joves.  
2. Detecció d'oportunitats i necessitats de transformació i coneixement per a abordar les transicions en els negocis i activitats empresarials de «microempreses i persones emprenedores» de l'EIX II:  
  
a) Consorci del Pacte territorial per a la creació d'ocupació Pactem Nord: captació d'un mínim de 65 microempreses o persones emprenedores.  
b) Mancomunitat Intermunicipal de l'Horta Sud: captació d'un mínim de 60 microempreses o persones emprenedores.  
c) Fundació Valenciactiva: captació d'un mínim de 75 microempreses o persones emprenedores.  
Per a la realització d'aquestes accions les entitats col·laboradores comptaran amb el personal necessari per a realitzar funcions de gestor/prospector i personal tècnic d'empreses per a la consecució dels objectius descrits en la present clàusula.  
Tot el personal participant haurà d'omplir una declaració d'absència de conflicte d'interessos (DACI), protecció de dades i detecció del frau, corrupció i conflicte d'interessos.  
L'equip de personal gestor/prospector i tècnic d'empresa de les entitats col·laboradores treballarà coordinadament amb l'Oficina Beta. Al seu torn, cada entitat col·laboradora designarà una persona que exercirà les funcions de coordinació.   
Sisena. Quantia de la subvenció i costos elegibles  
La subvenció màxima de 381.000 €, establida en la clàusula quarta del present annex, es distribueix de la manera següent:  
a) Consorci del Pacte territorial per a la creació d'ocupació Pactem Nord: fins a un màxim de 119.310 euros (fins a un màxim de 9.460 euros per les actuacions relatives a l'eix I i fins a un màxim de 109.850 euros per les actuacions relatives a l'eix II).  
b) Mancomunitat Intermunicipal de l'Horta Sud: fins a un màxim de 116.450 euros (fins a un màxim de 15.050 euros per les actuacions relatives a l'eix I i fins a un màxim de 101.400 euros per les actuacions relatives a l'eix II).  
c) Fundació Valenciactiva: fins a un màxim de 145.240 euros (fins a un màxim de 18.490 euros per les actuacions relatives a l'eix I i fins a un màxim de 126.750 euros per les actuacions relatives a l'eix II)  
La subvenció compensarà els costos següents:  
1. Els costos laborals, inclosa la cotització a la Seguretat Social, del personal propi de l'entitat col·laboradora o contractat específicament per a l'execució del projecte amb funcions de gestor/prospector, tècnic d'empresa o funcions administratives.  
Per aquests conceptes se subvencionarà fins al límit de 35.000 € en còmput anual i a jornada completa per cada persona que realitze funcions tècniques, és a dir, fins a 2.916,66 €/mes, i un màxim de 20.000 €, és a dir, fins al límit de 1.666,66 €/mes per cada persona amb funcions de suport. En el cas de contractes a temps parcial o de duració inferior a 12 mesos, aquests límits es reduiran de manera proporcional al temps treballat.   
2. Despeses de transport associades al desenvolupament del projecte, despeses d'arrendament de locals i equips, despeses en consumibles i materials didàctics i despeses de publicitat associades, fins a un màxim del 15% sobre el cost de personal del projecte.  
En els supòsits de subcontractació, s'estarà al que es disposa en l'article 29 de la Llei general de subvencions.  
  
Setena. Termini d'execució   
Les accions subvencionables hauran de finalitzar, com a data límit, el 15 de novembre de 2022.  
  
Huitena. Funcions que desenvoluparan els gestors/prospectors i tècnics d'empresa  
Funcions del personal gestor/prospector d'empreses per a la captació d'empreses que participen en el Projecte BETA (eix I):  
a) Captar empreses que proporcionen un mínim de 166 ofertes formatives per a persones joves (d'acord amb la distribució establida en el punt 1 de la clàusula cinquena d'aquest annex), que es convertisquen en plans a través dels quals els i les joves puguen desenvolupar competències professionals.  
b) Identificar i crear espais de diàleg permanent amb empreses i microempreses per mitjà d'entrevistes personals i trobades presencials i en línia per a conéixer millor els seus reptes i necessitats en les empreses i el seu compromís amb la joventut.  
c) Convéncer les empreses del valor que una persona jove els aportarà per mitjà del desenvolupament d'un pla formatiu.  
d) Proporcionar als mentors laborals les ofertes formatives de les empreses perquè puguen realitzar un matching (aparellament) singularitzat que atenga les necessitats d'aquestes i, al mateix temps, afavorisca el desenvolupament i la millora de les competències tècniques com a transversals dels i les joves.  
e) Identificar les persones que exerciran el paper de tutoria en les empreses amb els i les joves.  
f) Recollir informació codificada per al sistema de dades i avaluació comú.  
g) Rendir comptes a qui corresponga de manera transparent sobre l'avanç en la consecució dels objectius del projecte, amb una cultura analítica i de gestió de dades, que porte a l'avaluació permanent.  
h) Mantindre una comunicació regular amb la gerència de l'Oficina Beta, i presentar informes quan siga procedent o es requerisca, de manera que es garantisca la plena alineació amb els requeriments i objectius del projecte.  
Funcions del personal tècnic d'empreses per a abordar la transició de les microempreses i els autònoms cap a una economia verda i digital (eix II):  
a) Captar un mínim de 200 microempreses i persones emprenedores (d'acord amb la distribució establida en el punt 2 de la clàusula cinquena d'aquest annex) per a la detecció i la identificació de les seues necessitats de transformació, intraprenedoria, projectes d'innovació i de millora.  
b) Perfilar i analitzar les microempreses i els autònoms per a identificar temàtiques estratègiques i projectes d'innovació per a les transicions pendents: (i) xicotetes iniciatives de millora; (ii) projectes de millora interna; (iii) projectes d'innovació de mercat; (iv) projectes d'innovació global.  
c) Identificar necessitats formatives en les microempreses i els autònoms per a desenvolupar capacitats i competències tècniques i transversals (en els àmbits estratègics de transformació ecològica i digital) que enfortisquen els seus equips i els permeten abordar els reptes i la seua sostenibilitat futura.  
d) Identificar necessitats de networking (treball en xarxa) en les microempreses i els autònoms en els àmbits de transformació esmentats i oferir xarxes de coneixement que enfortisquen les seues cadenes de valor.   
e) Recollir informació codificada per al sistema de dades i avaluació comú.  
f) Rendir comptes a qui corresponga de manera transparent sobre l'avanç en la consecució dels objectius del projecte, amb una cultura analítica i de gestió de dades, que porte a l'avaluació permanent.  
g) Mantindre una comunicació regular amb l'Oficina Beta, i presentar informes quan siga procedent o es requerisca, de manera que es garantisca la plena alineació amb els requeriments i objectius del projecte.  
  
Novena. Actuacions i metodologia per a aplicar en l'eix II  
Les actuacions del personal tècnic d'empreses estaran dirigides a microempreses i persones emprenedores amb CIF registrat a la Comunitat Valenciana i podran dirigir-se, entre altres, a les següents àrees:   
- Xicotetes iniciatives de millora (p. ex. mesurament resultats clients)  
- Projectes de millora interna (formació del personal, incorporació de joves, subcontractació per a desenvolupaments, equips d'innovació, nous empleats, alfabetització digital)  
- Projectes d'innovació de mercat (nous productes, nous serveis)  
  
- Projectes d'innovació global (transformació digital, canvis que afecten totes les àrees de l'organització)  
Com a mínim, ha de garantir-se que el 35 % de les actuacions de l'eix II estaran orientades al desenvolupament de l'economia verda i el 35 % a la transformació digital.  
Les funcions del tècnic d'empreses podran desenvolupar-se a través de la següent metodologia:  
- AUTOAVALUACIÓ feta mitjançant una eina senzilla ad hoc que es posarà a la disposició de les tres entitats col·laboradores per a la detecció de necessitats de millora i transformació, intraprenedoria, projectes d'innovació i de millora, que s'hauran de plasmar en un «Pla individualitzat de millora de la microempresa i/o activitat empresarial», i, al seu torn, comptar amb una persona facilitadora que preste la formació per a l'autoavaluació a la microempresa o l'autònom participant.  
  
- Formació ad hoc dirigida a l'enfortiment de les capacitats de microempreses i autònoms, en format grupal i híbrid (presencial i en línia) que permeta conciliar les accions amb les activitats empresarials.   
  
- Networking i participació en jornades. Els participants podran posar-se en contacte amb les xarxes de coneixement que enfortisquen les seues cadenes de valor.  
  
Desena. Criteris d'elegibilitat i compromisos que han d'adquirir les microempreses i persones emprenedores que participen en l'eix II  
1. Criteris d'elegibilitat:  
- Entrevista personal per a avaluar la motivació per aprendre i millorar la seua pròpia activitat empresarial.  
- Aposta per consolidar la seua ocupació actual i potenciar l'ocupació futura.  
- Comprometre's a adoptar algun dels compromisos de l'apartat següent.  
2.- Compromisos que han d'adquirir les microempreses i persones emprenedores:  
- Fer l'autoavaluació de millora de la seua microempresa i/o activitat empresarial.  
- Posar en marxa alguna de les iniciatives resultants del pla individualitzat de millora.  
- Assistir a la formació ad hoc, si és el cas, segons les àrees identificades en l'autoavaluació.  
- Aportar la documentació acreditativa del procés que els requerisquen.  
- Facilitar totes les dades que els requerisquen, relacionades amb l'objecte d'aquest programa, per a la investigació i creació de coneixement.  
  
Onzena. Documentació que han de recaptar les entitats col·laboradores  
Les entitats col·laboradores hauran de recaptar la informació de les empreses, microempreses i persones emprenedores participants en el projecte que estime necessària l'Oficina Beta o el departament que, si és el cas, designe la persona titular de la Direcció General de LABORA o l'òrgan en què aquesta delegue.  
Una vegada recaptada la documentació, cada entitat haurà de remetre a l'Oficina Beta o al departament que, si és el cas, designe la persona titular de la Direcció General de LABORA o l'òrgan en què aquesta delegue, una relació detallada de les empreses, microempreses i persones emprenedores que hagen participat en els eixos I o II, segons corresponga.   
Així mateix, a l'efecte del lliurament dels incentius regulats en l'annex 3, l'entitat col·laboradora haurà de facilitar un certificat individualitzat a les empreses, microempreses o persones emprenedores que participen en el projecte en què s'indique l'eix de participació i la seua contribució a la transició ecològica o transformació digital (si han participat en les actuacions de l'eix II) i el nombre de persones joves a les quals ofereixen ofertes formatives (en el supòsit de participació en l'eix I).  
  
Dotzena. Lliurament de bestretes  
D'acord amb el que preveu l'article 17 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, s'anticiparà fins a un 50 % de l'import, sense necessitat de presentar aval o garantia, per tractar-se d'administracions públiques de caràcter territorial i els seus organismes públics vinculats o dependents, d'acord amb el que preveu l'apartat 5.a de l'article 171 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions.   
En el termini màxim d'un mes des de la publicació d'aquest decret en el Diari Oficial de la Generalitat Valenciana, l'entitat beneficiària haurà d'acreditar que compleix les condicions establides en l'article 34 de la Llei 38/2003, de 17 de novembre, general de subvencions, a més de la següent documentació:  
- Sol·licitud de bestreta  
- Dades de domiciliació bancària, segons model normalitzat. En el cas que no haja variat respecte de l'última sol·licitud presentada davant LABORA, s'haurà d'identificar la versió corresponent.  
- Declaració responsable sobre el compliment del principi de no causar perjudici significatiu als sis objectius mediambientals (DNSH), en el sentit de l'article 17 del Reglament (UE) 2020/852, en model normalitzat.   
- Declaració de cessió i tractament de dades en relació amb l'execució d'actuacions del Pla de recuperació, transformació i resiliència (PRTR), en model normalitzat.  
- Declaració de compromís en relació amb l'execució d'actuacions del Pla de recuperació, transformació i resiliència (PRTR), en model normalitzat.  
  
Tretzena. Requisits dels pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que l'entitat beneficiària complisca els següents requisits:  
a) Es trobe al corrent en el compliment de les seues obligacions tributàries i davant la Seguretat Social i no siga deutora per resolució de procedència de reintegrament.  
b) Es trobe al corrent en el compliment de l'obligació de rendició dels seus comptes anuals a la Sindicatura de Comptes, en cas que hi estiga obligada.   
2. A l'efecte del que disposa l'apartat anterior, l'entitat beneficiària haurà d'aportar una declaració responsable de no estar incursa en les prohibicions per a ser receptora del pagament relativa a l'article 34.5 de la Llei 38/2003, de 17 de novembre, general de subvencions (en model normalitzat), i l'òrgan gestor haurà d'obtindre de la Sindicatura de Comptes el certificat sobre el compliment de l'obligació de rendició de comptes anuals, si és el cas.  
  
Catorzena. Justificació de la subvenció  
L'entitat beneficiària haurà de justificar la subvenció concedida davant l'Oficina Beta o davant el departament que, si és el cas, designe la persona titular de la Direcció General de LABORA o l'òrgan en què aquesta delegue fins a la data límit de 28 de novembre de 2022. Per a això haurà de presentar un compte justificatiu que continga la següent documentació:  
a) Memòria sobre l'activitat desenvolupada en la qual figure una relació de les empreses, microempreses i persones emprenedores captades i ateses indicant l'eix o eixos en què hagen participat. En el cas de les microempreses i persones emprenedores participants en l'eix II, ha de garantir-se l'objectiu que almenys el 35 % de les actuacions s'han orientat al desenvolupament de l'economia verda i el 35 % a la transformació digital.  
b) Certificat de despesa final i pagament en el qual la persona que exercisca la secretaria o intervenció de l'entitat beneficiària haurà de fer constar expressament que s'ha produït el pagament efectiu de totes les despeses justificades desglossades per conceptes.   
c) Nòmines del personal al qual s'imputa la subvenció.   
d) Relació nominal de les persones treballadores (RNT), i rebut de liquidació de les cotitzacions.  
e) Declaració de retencions i ingressos a compte de l'IRPF (model 111) corresponent al període subvencionat.   
f) Factures, contractes o documents de valor probatori equivalent en el tràfic mercantil o amb eficàcia administrativa dels costos no salarials amb vinculació al projecte subvencionat.  
g) Si és el cas, justificant del reintegrament dels fons no utilitzats, en què ha de constar la identificació de l'entitat beneficiària i el número d'expedient.  
h) La documentació requerida per al pagament, a la qual fa referència la clàusula tretzena d'aquest annex.  
i) Justificació de la publicitat de l'origen dels fons que financen el projecte.  
j) Relació d'altres ingressos, recursos, fons propis o subvencions que hagen finançat l'activitat subvencionada, amb indicació del concepte, l'import i la procedència i acreditació de l'aplicació de tals fons a l'activitat subvencionada.  
k) Declaració d'absència de conflicte d'interessos, d'acord amb el que disposa la clàusula segona d'aquest decret.   
l) Documentació acreditativa del compliment de les obligacions de publicitat i transparència.  
  
Quinzena. Regles d'acumulació   
Aquesta ajuda és compatible amb la percepció d'altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats. En tot cas, haurà de quedar identificada nítidament la traçabilitat de despeses. No obstant això, aquests fons són incompatibles amb la recepció d'altres fons comunitaris per a l'execució dels mateixos projectes d'inversió.  
  
Sense perjudici d'això, l'import de les subvencions en cap cas podrà ser de tal quantia que, de manera aïllada o en concurrència amb altres subvencions, ajudes, ingressos o recursos, supere el cost de l'activitat subvencionada, de conformitat amb el que estableix l'article 19.3 de la Llei 38/2003, de 17 de novembre, general de subvencions.  
  
  
Setzena. Obligacions de les entitats beneficiàries  
A més del que disposa l'article 14 de la Llei general de subvencions i les disposicions comunes d'aquest decret, són obligacions de les entitats beneficiàries:   
a) Facilitar a les empreses, microempreses i persones emprenedores un certificat individualitzat que acredite la seua participació en l'eix I, l'eix II o en ambdós, que haurà de preveure el que especifica la clàusula onzena d'aquest annex.  
b) Facilitar totes les dades i la informació que, en qüestions relacionades amb les subvencions concedides, els requerisca LABORA, o l'Oficina Beta o el departament que, si és el cas, siga designat per la persona titular de la Direcció General de LABORA o l'òrgan en què aquesta delegue.  
c) Comunicar a LABORA qualsevol incidència o variació que es produïsca en relació amb la subvenció concedida.  
d) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen aquesta concessió.  
e) Com que aquestes ajudes estan cofinançades pel Mecanisme de recuperació i resiliència, la documentació justificativa (inclosos els documents electrònics) haurà de conservar-se durant un període de tres anys a partir del pagament del saldo, tal com defineix l'article 132 del Reglament financer al qual remet l'article 22.2.f del Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.   
  
f) A l'efecte de difusió pública, com que les ajudes estan cofinançades pel Mecanisme de recuperació i resiliència, el beneficiari estarà subjecte a les normes d'informació, comunicació i publicitat que estableix el Reglament (UE) núm. 2021/241, del Parlament Europeu i del Consell, de 12 de febrer de 2021. Entre aquestes normes, cal destacar que els perceptors d'aquests fons hauran de fer esment de l'origen d'aquest finançament i vetlar per donar-li visibilitat, fins i tot, quan siga procedent, mitjançant l'emblema de la Unió i una declaració de finançament adequat que indique «finançat per la Unió Europea - NextGenerationEU». (d'acord amb el que preveu la clàusula tercera d'aquest decret)   
  
  
Dessetena. Minoració i reintegrament  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003, de 17 de novembre, general de subvencions. En particular, serà procedent el reintegrament total de l'ajuda en el supòsit de falsedat de les declaracions responsables presentades o d'incompliment del termini de justificació, i serà procedent el reintegrament parcial en el cas de la justificació insuficient de la subvenció.  
2. S'aplicarà el criteri de proporcionalitat amb reintegrament parcial de la subvenció si no s'aconsegueixen els objectius previstos en la clàusula cinquena de l'annex 2 d'aquest decret.  
3. El que disposa l'apartat anterior serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.   
  
  
  
ANNEX 3  
INCENTIUS A LES EMPRESES, MICROEMPRESES I PERSONES EMPRENEDORES QUE PARTICIPEN EN ELS EIXOS I i II   
   
Primera. Objecte i àmbit  
 Aquest annex té per objecte la concessió directa de subvencions a:  
1. Empreses, microempreses i persones treballadores autònomes que hagen sigut captades per les entitats a les quals fa referència l'annex 2 d'aquest decret per a col·laborar en el desenvolupament de competències professionals de persones joves (eix I).   
2. Microempreses i persones treballadores autònomes que hagen sigut captades per les entitats a les quals fa referència l'annex 2 d'aquest decret per a fomentar l'adopció de plans de transformació o millora (eix II).  
Segona. Entitats beneficiàries  
1. Podran ser beneficiàries d'aquestes subvencions les empreses, persones emprenedores i microempreses captades per les entitats col·laboradores descrites en l'annex 2 d'aquest decret, per haver manifestat algun dels compromisos següents:  
a) Col·laborar en el desenvolupament de competències professionals de persones joves participants en les activitats de l'EIX I, en el cas d'empreses, persones emprenedores i microempreses.  
b) Adoptar alguna mesura encaminada a l'enfortiment de les seues capacitats, a crear noves ocupacions i/o a facilitar la seua transformació productiva, en particular cap a una economia verda i/o digital (EIX II), en el cas de persones emprenedores i microempreses.  
2. No podran obtindre la condició de beneficiàries les persones que concórreguen en alguna de les prohibicions que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
  
Tercera. Finançament dels incentius  
L'import de les actuacions es finançarà a càrrec dels crèdits que a aquest efecte s'habiliten en el subprograma pressupostari 322.91 MRR dels pressupostos de la Generalitat Valenciana per a l'exercici 2022, dins del pressupost de l'organisme autònom Labora, per un import global màxim de 757.700 €, dels quals corresponen a l'EIX I 157.700 € i a l'EIX II, 600.000 €  
Per a atendre les obligacions de contingut econòmic derivades de la concessió d'aquesta subvenció en l'exercici 2022, d'acord amb la previsió legal de l'últim paràgraf de l'article 168.1 de la Llei 1/2015, de 6 de febrer, de la Generalitat, mitjançant modificació pressupostària, i una vegada aprovades aquestes bases per decret, es crearà una línia de subvenció, dins del subprograma pressupostari 322.91 MRR del pressupost de la Generalitat per a 2022, per l'import de 757.700 €.  
  
Quarta. Condicions per a la concessió de la subvenció  
La concessió de la subvenció requerirà haver participat en alguna de les actuacions dutes a terme per les entitats col·laboradores descrites en l'annex 2 i haver sigut captada, bé per comprometre's per a participar en el desenvolupament de competències professionals de persones joves, bé per comprometre's a adoptar alguna mesura encaminada a facilitar-ne la transformació productiva, en particular cap a una economia verda i digital, o bé han adquirit els dos compromisos.  
  
Cinquena. Quantia de la subvenció  
L'import de la subvenció es determinarà en funció dels compromisos adquirits per la persona sol·licitant, de manera que:  
- Si ha sigut captada per les entitats col·laboradores esmentades per a participar en el Programa integrat de formació, acompanyament i experiència laboral per a joves vulnerables: l'import de la subvenció ascendirà a 950 € per cada jove amb el qual col·labore en el desenvolupament d'aquestes competències, que es finançarà a càrrec de l'eix I «Col·lectius especialment vulnerables».  
- Si ha sigut captada per les entitats col·laboradores esmentades per haver manifestat el compromís d'adoptar alguna mesura encaminada a facilitar la seua transformació productiva: l'import de la subvenció ascendirà a 3.000 €, que es finançarà a càrrec de l'eix II «Microempreses i persones emprenedores».  
- Si ha sigut captada per als dos compromisos indicats: l'import de l'ajuda serà el resultat d'acumular-se les ajudes anteriors.  
L'import que corresponga s'haurà de pagar d'una sola vegada després de comprovar que s'ha presentat correctament la totalitat de la documentació indicada en el següent apartat.  
  
Sisena. Procediment de concessió: inici i termini de sol·licitud  
1. El procediment per a concedir aquestes subvencions, que es concediran de manera directa, s'haurà d'iniciar a instàncies de les empreses, microempreses i persones treballadores autònomes seleccionades per les entitats a les quals fa referència l'annex 2 d'aquest decret, mitjançant la presentació de la corresponent sol·licitud.  
2. La sol·licitud (comprensiva així mateix de la documentació exigida en l'apartat següent) s'haurà de presentar de manera telemàtica en la seu electrònica de la Generalitat Valenciana, a través del procediment habilitat a aquest efecte, utilitzant els impresos normalitzats localitzats en la pàgina web de LABORA.  
3. Per a fer la tramitació telemàtica, s'ha de disposar de signatura electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física) admesos per la seu electrònica de la Generalitat (https://sede.gva.es/va/inici). Si la sol·licitud es presenta telemàticament per un representant, aquest ha d'estar prèviament autoritzat a través del Registre de representants:   
https://www.accv.es/servicios/registro-de-representantes/.  
4. El termini per a sol·licitar aquestes subvencions s'iniciarà el primer dia hàbil següent al de la publicació d'aquest decret en el Diari Oficial de la Generalitat Valenciana i finalitzarà el 15 de novembre de 2022.  
  
Setena. Documentació que s'ha d'adjuntar a la sol·licitud  
a) Model normalitzat de domiciliació bancària.  
b) Declaració responsable sobre altres ajudes rebudes per als mateixos costos subvencionables o el mateix fet subvencionable o, si no se n'ha obtingut cap, a fi de comprovar que no se superen els límits de l'apartat 2 de l'article 5 del Reglament (UE) 1407/2013, de la Comissió.  
  
c) Declaració responsable de les ajudes de minimis concedides a la persona sol·licitant durant els dos exercicis fiscals anteriors i durant l'exercici fiscal en curs, segons el model normalitzat.  
d) Declaració responsable de no haver incorregut en les prohibicions per a obtindre la condició de beneficiari ni per a ser receptora del pagament al qual fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons el model normalitzat.  
e) Certificat emés per alguna de les entitats col·laboradores que figuren en l'annex 2, que acredite l'eix o eixos en què ha participat la persona o entitat sol·licitant i els compromisos adquirits.  
f) Declaració responsable de la persona o entitat sol·licitant relativa als compromisos adquirits i indicats en el certificat al qual fa referència la lletra anterior.  
g) Compromís en model normalitzat de posar en marxa alguna de les iniciatives resultants del pla individualitzat, en concordança amb el certificat emés per les entitats col·laboradores al qual es fa referència en l'apartat anterior.   
h) Declaració responsable sobre el compliment del principi de no causar perjudici significatiu als sis objectius mediambientals (DNSH), en el sentit de l'article 17 del Reglament (UE) 2020/852, en model normalitzat.  
i) Declaració de cessió i tractament de dades en relació amb l'execució d'actuacions del Pla de recuperació, transformació i resiliència (PRTR), en model normalitzat.  
j) Declaració de compromís en relació amb l'execució d'actuacions del Pla de recuperació, transformació i resiliència (PRTR), en model normalitzat.  
k) Declaració responsable d'estar al corrent en les obligacions tributàries i de Seguretat Social.  
  
Huitena. Instrucció  
1. La instrucció del procediment correspondrà a l'Oficina Beta o al departament que, si és el cas, siga designat per la persona titular de la Direcció General de LABORA o l'òrgan en què aquesta delegue.  
2. Examinades les sol·licituds, s'emetrà informe en què es farà constar que es compleixen els requisits necessaris per a la concessió de les ajudes i es formularà la proposta de concessió a l'òrgan competent per a resoldre.  
3. La concessió de la subvenció, fins a esgotar el crèdit disponible, s'efectuarà en funció de la data de sol·licitud si la totalitat de la documentació es presenta correctament en el moment de sol·licitar la subvenció, però si la sol·licitud no es presenta completa en el moment d'efectuar la sol·licitud de la subvenció, la data en funció de la qual es concedirà la subvenció serà aquella en la qual s'haja presentat efectivament, completa i correcta, la documentació exigida.  
  
Novena. Resolució i recursos  
1. La competència per a resoldre sobre les sol·licituds presentades correspon a la persona titular de la Direcció General de LABORA o l'òrgan en què aquesta delegue.   
2. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què haja de subjectar-se la persona o entitat beneficiària.   
3. El termini per a resoldre i notificar la resolució procedent serà de 3 mesos des de l'entrada de la sol·licitud en la seu electrònica de la Generalitat. Transcorregut aquest termini sense que s'haja dictat ni notificat resolució expressa, es produirà el silenci administratiu i la sol·licitud s'entendrà desestimada.   
4. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, amb referència expressa al títol i a la publicació del reglament en el DOUE.   
5. La resolució posarà fi a la via administrativa i contra aquesta es podrà interposar un recurs potestatiu de reposició davant del mateix òrgan que dicta la resolució recorreguda en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o un recurs contenciós administratiu en el termini de dos mesos davant del corresponent jutjat contenciós administratiu de la Comunitat Valenciana, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.   
  
Desena. Mitjà de notificació  
1. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es/), i per a això s'haurà de disposar de signatura electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física). Amb aquest fi es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica esmentada. La falta de pràctica de l'avís no impedirà que la notificació es considere plenament vàlida.   
2. Per a la notificació indicada en l'apartat anterior podrà aplicar-se el codi segur de verificació com a signatura electrònica.  
  
Onzena. Liquidació i pagament  
La liquidació i el pagament de les ajudes s'efectuarà una vegada justificat el compliment dels requisits amb la documentació presentada juntament amb la sol·licitud i la comprovació feta d'ofici.  
L'import de l'ajuda es lliurarà d'una sola vegada després que es dicte la resolució de concessió.  
  
Dotzena. Obligacions de les persones beneficiàries  
A més del que disposa l'article 14 de la Llei general de subvencions i les disposicions comunes d'aquest decret, són obligacions de les persones beneficiàries:   
a) Facilitar totes les dades i informació, en qüestions relacionades amb les subvencions concedides, requerides per LABORA.   
b) Comunicar a LABORA qualsevol incidència o variació que es produïsca en relació amb la subvenció concedida.   
c) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen aquesta concessió.  
d) Com que aquestes ajudes estan cofinançades pel Mecanisme de recuperació i resiliència, la documentació justificativa (inclosos els documents electrònics) haurà de conservar-se durant un període de tres anys a partir del pagament del saldo, tal com defineix l'article 132 del Reglament financer al qual remet l'article 22.2.f del Reglament (UE) 2021/241 del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència.   
  
e) A l'efecte de difusió pública, com que les ajudes són cofinançades pel Mecanisme de recuperació i resiliència, el beneficiari estarà subjecte a les normes d'informació, comunicació i publicitat que estableix el Reglament (UE) núm. 2021/241, del Parlament Europeu i del Consell, de 12 de febrer de 2021. Entre aquestes normes, cal destacar que els perceptors d'aquests fons hauran de fer esment de l'origen d'aquest finançament i vetlar per donar-li visibilitat, fins i tot, quan siga procedent, mitjançant l'emblema de la Unió i una declaració de finançament adequat que indique «finançat per la Unió Europea - NextGenerationEU».   
  
Tretzena. Dret de la competència  
1. Aquestes ajudes se sotmeten al règim de minimis que estableix el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DO L352, de 24 de desembre de 2013, que ha sigut modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013 pel que fa a la seua pròrroga i el Reglament (UE) núm. 651/2014 pel que fa a la seua pròrroga i els ajustos pertinents (DO L215 de 07.07.2020). Per aquest motiu, no podran concedir-se a empreses dels sectors següents:  
  
a) Pesca i aqüicultura, regulats pel Reglament (CE) núm. 104/2000 del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i la comercialització de productes agrícoles, en els casos següents:  
c.1) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
c.2) quan l'ajuda estiga supeditada al fet que una part o la totalitat d'aquesta repercutisca en els productors primaris. (DOUE L352 de 24.12.2013), modificat pel Reglament (UE) 972/2020 de la Comissió, de 2 de juliol de 2020 (DOUE L215 de 07.07.2020).  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.   
  
e) Ajudes condicionades a l'ús de productes nacionals en lloc d'importats.  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició que estableix l'apartat 2 de l'article 3 del Reglament (UE) núm. 1407/2013, de la Comissió) no excedirà els 200.000 euros durant qualsevol període de tres exercicis fiscals. Quan una única empresa faça per compte d'altri operacions de transport de mercaderies per carretera, l'import total de les ajudes de minimis concedides no pot excedir els 100.000 euros durant qualsevol període de tres exercicis fiscals.  
3. Les ajudes de minimis concedides d'acord amb el Reglament (UE) núm. 1407/2013, de la Comissió, podran acumular-se amb les ajudes de minimis concedides segons el Reglament (UE) núm. 360/2012 , de la Comissió, fins al límit màxim establit en aquest últim reglament. Podran acumular-se amb ajudes de minimis concedides segons altres reglaments de minimis fins al límit màxim pertinent que estableix l'apartat 2 de l'article 3 del Reglament (UE) núm. 1407/2013, de la Comissió.  
4. Les ajudes de minimis no s'acumularan amb cap altra ajuda estatal relacionada amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedeix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Catorzena. Incompatibilitat i acumulació d'ajudes   
1. Aquestes ajudes són incompatibles amb qualsevol altra per al mateix fet subvencionable.  
2. Per estar subjectes al Reglament (UE) 1407/2013 de la Comissió, les ajudes podran acumular-se amb les ajudes de minimis concedides de conformitat amb el Reglament (UE) 360/2012 de la Comissió fins al límit màxim establit en aquest últim reglament. Podran acumular-se amb ajudes de minimis concedides de conformitat amb altres reglaments de minimis fins al límit màxim pertinent que estableix l'apartat 2 de l'article 3 del Reglament (UE) 1407/2013 de la Comissió.  
3. Les ajudes de minimis concedides de conformitat amb el Reglament (UE) 1407/2013 de la Comissió no s'acumularan amb cap altra ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni es puguen atribuir a costos subvencionables específics es podran acumular amb altres ajudes estatals concedides en virtut d'un reglament d'exempció per categories o d'una decisió adoptats per la Comissió. A aquest efecte, aquesta convocatòria requereix la presentació d'una declaració responsable sobre altres ajudes de minimis (subjectes a aquest o altres reglaments de minimis) concedides al beneficiari durant els dos exercicis fiscals anteriors i durant l'exercici fiscal en curs. Així mateix, requereix la presentació d'una altra declaració responsable sobre altres ajudes rebudes per als mateixos costos subvencionables o ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) 1407/2013, de la Comissió.  
  
  
Quinzena. Minoració i reintegrament  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos que preveu l'article 37 de la Llei 38/2003. En particular, serà procedent el reintegrament total de l'ajuda en el supòsit de falsedat de les declaracions responsables presentades.  
2. El que disposa l'apartat anterior serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.   
  
  
  
ANNEX 4   
BASES REGULADORES CONCESSIÓ DIRECTA SUBVENCIÓ A FUNDACIÓ NOVIA SALCEDO  
  
Primera. Objecte de la subvenció  
És objecte de regulació per mitjà d'aquestes bases la concessió directa d'una subvenció a la Fundació Novia Salcedo perquè faça les tasques de transferència de coneixement i aportació de metodologia i formació dins del seu model d'intervenció per a la millora de l'ocupabilitat de les persones joves, per mitjà d'una metodologia d'inserció learning by doing en empreses.  
  
Segona. Marc jurídic i compatibilitat amb la política de competència de la UE   
Aquestes subvencions, a més de regir-se pel que preveu aquest decret, es regiran pel que disposa la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana; la Llei 38/2003, de 17 de novembre, general de subvencions; la Llei 47/2003, de 26 de novembre; la Llei 39/2015, d'1 d'octubre, i el Reial decret llei 36/2020, de 30 de desembre.  
  
A més, serà aplicable el que s'estableix en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència. Caldrà ajustar-se igualment al que es disposa en el Reglament (UE) 2021/241 del Parlament Europeu i del Consell de 12 de febrer de 2021; i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018 («Reglament financer»).  
Aquestes ajudes són compatibles amb el règim d'ajudes d'estat, ja que no falsegen ni intenten falsejar la competència afavorint determinades empreses o produccions, i s'hi pot aplicar l'article 107.1 del Tractat de funcionament de la Unió Europea pel qual s'especifica que seran compatibles amb el mercat interior, entre altres, les ajudes destinades a reparar els perjudicis causats per desastres naturals o per altres esdeveniments de caràcter excepcional. Així mateix, podran considerar-se compatibles amb el mercat interior les ajudes destinades a fomentar la realització d'un projecte important d'interés comú europeu o destinades a posar remei a una greu pertorbació en l'economia d'un estat membre.   
  
L'ajuda definida en aquest annex al decret de concessió directa es concedeix a una entitat sense ànim de lucre (NSF) que aportarà la metodologia i procedirà a la formació metodològica dels equips de treball en l'Oficina Beta, metodologia creada per aquesta entitat al llarg dels seus més de 40 anys d'experiència en l'àmbit de la intermediació i de la formació per a l'ús de joves, especialment de joves vulnerables. Els projectes experimentals la coordinació i la metodologia dels quals gestionarà NSF obeeixen a la reacció europea i estatal, articulada en aquest punt pel Sistema Nacional d'Ocupació Espanyola, per a donar resposta a les situacions de necessitat creades per la COVID-19, situació de caràcter excepcional que va produir greus pertorbacions en l'economia espanyola, i es pretén crear un model basat en l'experiència pràctica de l'aplicació de la metodologia d'NSF en tres territoris diferents, entre els quals està la Comunitat Valenciana. Aquest model estaria en la base de les actuacions de la Garantia Juvenil Plus 2021-2027. Com a projecte pilot experimental, que busca respostes a la crisi derivada de la COVID 19 i a les pertorbacions que va produir en l'economia espanyola, incrementant enormement les taxes de desocupació juvenil, i com que la metodologia ha sigut creada per la fundació subvencionada, es considera que aquesta resulta compatible amb el mercat interior.   
  
  
Tercera. Finançament de l'actuació  
L'import de la subvenció ascendirà al 100 % de l'import de les tasques que durà a terme la fundació amb una aportació màxima de 72.000 € que s'abonaran a càrrec dels crèdits que a aquest efecte s'habiliten en el subprograma 322.91 MRR dels pressupostos de la Generalitat Valenciana per a l'exercici 2022, dins del pressupost de l'organisme autònom LABORA. Dels 72.000 €, 10.000 corresponen a l'eix I i 62.000, a l'eix 2.   
Per a atendre les obligacions de contingut econòmic que es deriven de la concessió d'aquesta subvenció en l'exercici 2022, d'acord amb la previsió legal de l'últim paràgraf de l'article 168.1 de la Llei 1/2015, de 6 de febrer, de la Generalitat, mitjançant modificació pressupostària i una vegada aprovades aquestes bases per decret, es crearà la línia de subvenció corresponent, dins del subprograma pressupostari 322.91 MRR del pressupost de la Generalitat per a 2022, per un import de 72.000 ?.   
Si l'import de despesa justificada en l'anualitat és inferior a l'ajuda màxima prevista per aquestes bases, o es produeix concurrència d'ajudes que superen el cost de l'actuació, l'aportació de LABORA es minorarà en la quantia corresponent.   
  
Quarta. Procediment de concessió: inici, instrucció i resolució  
El procediment de concessió de la subvenció prevista en aquestes bases s'iniciarà a instàncies de l'entitat interessada mitjançant la presentació d'un escrit per registre electrònic en el termini màxim de deu dies des de la seua entrada en vigor, mitjançant el tràmit genèric Z, acompanyat per:   
- Memòria en la qual es detallen les actuacions que s'han de dur a terme, els objectius que es busquen i el detall del pressupost previst.   
- Documentació derivada de l'origen dels fons, segons disposicions comunes als annexos d'aquest decret.   
Podrà acompanyar-se de sol·licitud de bestreta, adjuntant-la a la documentació de la sol·licitud, d'acord amb el que preveu l'article 17 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, segons el qual es podrà avançar a l'entitat beneficiària fins a un 50 % de l'import, sense necessitat de presentar aval o garantia, per tractar-se d'una entitat sense ànim de lucre, d'acord amb el que preveu l'apartat 5.g de l'article 171 de la Llei 1/2015, de 16 de febrer, de la Generalitat, d'hisenda pública, del sector públic instrumental i de subvencions. En cas de sol·licitar la bestreta, l'entitat beneficiària haurà d'acreditar que compleix les condicions establides en l'article 34 de la Llei 38/2003, de 17 de novembre, general de subvencions, per a això podrà adjuntar la documentació acreditativa de manera simultània a l'escrit de sol·licitud.   
  
Cinquena. Despeses subvencionables  
Es podran finançar els següents costos produïts entre l'1 de gener i el 15 de novembre de 2022, sempre que estiguen relacionats de manera directa i indubtable amb la naturalesa de les actuacions objecte de la subvenció:  
- Despeses de personal propi o contractat que hauran d'incloure tant els sous com els costos de Seguretat Social. Aquests costos es presentaran desglossant el percentatge de la jornada dedicada al projecte. Només s'admetran justificants de pagaments a persones físiques, independentment que siga personal propi o contractat.  
- Despeses de desplaçaments, tant del personal propi com del contractat.  
- Despeses derivades de la contractació tant de serveis per mitjans propis com de serveis externs. S'inclouen les subcontractacions de personal expert o empreses per a dur a terme alguna de les activitats o tasques previstes en el projecte com ara estudis o enquestes, amb el límit del 50 % de l'import de l'activitat subvencionada.  
- Despeses d'auditoria per a la revisió del compte justificatiu d'aquest conveni, amb el límit màxim de dos mil euros.  
  
Sisena. Regles d'acumulació  
Es declara expressament la compatibilitat de les ajudes amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals. La comunicació de l'obtenció d'altres ajudes haurà de fer-se quan siga coneguda per l'entitat beneficiària i, en tot cas, abans de la justificació de l'aplicació dels fons concedits.  
En cap cas l'import de la subvenció, de manera aïllada o en concurrència amb altres subvencions, ajudes, ingressos o recursos, podrà superar el cost per a l'entitat beneficiària de l'activitat subvencionada. L'obtenció concurrent d'altres aportacions no declarades per l'entitat beneficiària donarà lloc a la resolució total de l'ajuda concedida.  
  
L'obtenció sobrevinguda d'altres aportacions o l'existència d'altres fonts de finançament no previstes per l'entitat beneficiària que excediren del cost de l'activitat subvencionada donarà lloc a la minoració de la subvenció per a adequar-la al límit expressat i, si és el cas, a l'exigència de reintegrament de les quantitats indegudament percebudes i els interessos corresponents, des de la data de percepció. Als efectes oportuns, l'entitat beneficiària haurà de posar en coneixement de LABORA l'obtenció d'altres fonts de finançament, dins dels 15 dies següents a aquell en què l'entitat beneficiària tinga notícia de la concessió de la percepció.  
  
  
Setena. Justificació de la subvenció  
1. La documentació justificativa d'aquesta subvenció haurà de ser presentada davant la Subdirecció General d'Estratègia i Modernització de LABORA com a data límit el 15 de novembre de 2022.  
2. La documentació justificativa haurà de comprendre:  
a) Memòria de les activitats, les publicacions i els actes duts a terme i dels resultats obtinguts.  
b) Memòria econòmica sobre l'aplicació dels fons concedits, segons el que determina l'article 30 de la Llei general de subvencions, que haurà de contindre una relació correlativa de tots i cadascun dels documents justificatius de la despesa, amb especificació de, almenys, la seua data d'emissió i de pagament, l'entitat proveïdora, l'objecte facturat, l'import total del document, la base imposable i, si és el cas, el percentatge imputat a la justificació de la subvenció, agrupats segons la naturalesa de la despesa.  
c) Liquidació de despeses degudament auditada per informe d'una persona auditora inscrita com a exercent en el Registre oficial d'auditors de comptes dependent de l'Institut de Comptabilitat i Auditoria de Comptes.  
d) Declaració responsable sobre altres subvencions, ajudes, ingressos o recursos que financen les activitats subvencionades, amb indicació de l'import i la seua procedència i aplicació.  
e) Declaració relativa al compliment de les condicions establides en l'article 34 de la Llei general de subvencions.  
f) Document de designació del personal la despesa del qual s'imputa a la subvenció, amb indicació de la seua categoria professional i el percentatge de jornada que ha destinat a l'execució del projecte.  
3. Les factures de les despeses hauran de complir el que disposa el Reial decret 1619/2012, de 30 de novembre, i la resta de normativa vigent, i en cap cas el cost d'adquisició de les despeses subvencionables podrà ser superior al valor de mercat. En tot cas, el pagament efectiu es justificarà mitjançant el pertinent comprovant de transferència, assentament bancari o càrrec en compte.  
4. A l'efecte del que preveu l'article 73 del Reglament de la Llei general de subvencions, haurà de constar en tots els justificants originals la identificació de l'actuació a la qual s'imputa i quantia total o parcial imputada. Aquesta dada s'haurà d'incorporar per l'entitat beneficiària mitjançant estampillat sobre el document original.  
5. S'haurà d'identificar el subcompte d'ingressos en què es comptabilitza la subvenció concedida i la relació de subcomptes de despeses utilitzats per a la gestió de la subvenció.  
6. Es considerarà despesa realitzada la que ha sigut efectivament pagada amb anterioritat a la finalització del període de justificació, amb l'excepció de la cotització a la Seguretat Social, en què s'entendrà també com a despesa realitzada la que haja sigut reportada abans de finalitzar el termini de justificació i es trobe en període d'ingrés voluntari no vençut a aquesta data, i s'haurà d'acreditar el pagament efectiu quan es produïsca. No s'acceptaran despeses corresponents a períodes diferents dels previstos en aquestes bases.  
7. Una vegada presentada la justificació, es procedirà a dictar la resolució de liquidació i al lliurament de la quantitat que resulte justificada de conformitat, descomptant, si és el cas, l'import de la bestreta, o bé a requerir el reintegrament de les quantitats percebudes indegudament, si la quantitat degudament justificada és inferior a l'import ja rebut.   
D'acord amb el que preveu l'article 19.5 de la Llei general de subvencions, els rendiments financers que es generen pels fons lliurats a les beneficiàries no incrementaran l'import de la subvenció concedida, per l'escassa quantia d'aquests i la dificultat de la seua aplicació a les activitats subvencionades i del seu seguiment i control.  
  
8. Juntament amb la justificació, la beneficiària haurà de presentar les certificacions acreditatives d'estar al corrent en les seues obligacions tributàries autonòmiques i estatals, i de Seguretat Social, o autoritzar per a obtindre-les de manera telemàtica per LABORA Servei Valencià d'Ocupació i Formació, així com declaració responsable de l'article 34.5 de la Llei 38/2003, de 17 de novembre, general de subvencions, de trobar-se al corrent en el pagament d'obligacions per reintegrament de subvencions.  
  
Huitena. Informe d'auditoria  
L'auditoria de comptes que es duga a terme per a la revisió del compte justificatiu s'haurà d'ajustar al que disposa l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
L'auditoria requerirà l'emissió d'un informe en el qual es detallaran les comprovacions fetes i es faran constar tots aquells fets o excepcions que pogueren suposar un incompliment, per part de l'entitat beneficiària, de la normativa aplicable o de les condicions imposades per a la percepció de la subvenció, i s'haurà de proporcionar la informació amb suficient detall i precisió perquè l'òrgan gestor puga concloure sobre aquest tema. Aquest informe contindrà els aspectes i l'estructura que estableix l'article 7 de l'esmentada Ordre EHA/1434/2007.  
   
Per a emetre l'informe d'auditoria s'haurà de comprovar:  
a) L'adequació del compte justificatiu de la subvenció i que aquest haja sigut subscrit per una persona amb poders suficients per a això.  
b) El contingut de la memòria científica, constatant la possible falta de concordança entre la informació continguda en aquesta memòria i els documents que hagen servit de base per a fer la revisió de la justificació econòmica.  
c) Que la informació continguda en la memòria econòmica està suportada per una relació classificada de les despeses de l'activitat subvencionada en la qual s'especificarà l'entitat que les ha efectuades, amb identificació del creditor i del document ?factures, nòmines, butlletins de cotització a la Seguretat Social RLC i RNT, justificant d'ingrés de retencions, el seu import total i el que s'imputa a la subvenció?, data d'emissió i data de pagament, així com justificant que es compleixen les condicions establides en aquestes bases i en la normativa d'aplicació.  
d) Que l'entitat beneficiària disposa de documents originals acreditatius de les despeses justificades i del seu pagament, de conformitat amb el que preveu l'article 30.3 de la Llei general de subvencions, i que aquests documents han sigut reflectits en els registres comptables.  
e) Aquests documents justificatius consistiran en factures electròniques, nòmines, TC, resguards de transferències bancàries, xecs, etc., així com còpia dels extractes bancaris dels càrrecs en el compte corresponent de l'operació justificada.  
f) Que l'entitat beneficiària disposa d'ofertes de diferents proveïdors, en els supòsits previstos en l'article 31.3 de la Llei general de subvencions, i d'una memòria que justifique raonablement l'elecció del proveïdor en aquells casos en què no haja recaigut l'adjudicació en la proposta econòmica més avantatjosa.  
g) Que no s'han subcontractat serveis externs per a l'execució de l'activitat subvencionada per un import que excedisca el 50 % de l'import de la subvenció segons el que preveu l'article 29 de la Llei general de subvencions.  
h) Que no s'han obtingut altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
i) Que les despeses que integren la relació compleixen els requisits per a tindre la consideració de despesa subvencionable, de conformitat amb el que estableixen l'article 31 de la Llei general de subvencions i aquestes bases; que s'han classificat correctament, i que es produeix la necessària coherència entre les despeses justificades i la naturalesa de les actuacions subvencionades.  
j) La persona auditora, que serà designada per la Fundació Novia Salcedo, haurà de conservar durant un període mínim de huit anys, a comptar des de la data d'emissió de l'informe, la còpia de la documentació que suporta l'informe emés.  
  
Novena. Altres obligacions de la Fundació Novia Salcedo  
Tant per al projecte «Col·lectius especialment vulnerables» com per al projecte «Emprenedoria i microempreses», la Fundació Novia Salcedo es compromet a transferir el seu coneixement adquirit al llarg dels seus 42 anys de trajectòria, en els quals ha pogut desenvolupar i avaluar aquesta metodologia a tots els integrants de l'oficina operativa que LABORA designe per a la consecució dels projectes pilot esmentats.   
La transmissió del «Model d'intervenció de Novia Salcedo» es concretarà en quatre elements bàsics d'aquest, això és:   
a) Formació de les persones mentores laborals, procés d'intervenció amb les persones joves  
b) Formació de les persones gestores laborals, procés de connexió amb les empreses i l'assumpció del seu paper com a formadors,   
c) Formació de les persones tutores d'empreses, seguiment del procés d'aprenentatge a través de la formulació de plans formatius individualitzats, amb el suport dels tutors de les empreses i els mentors de les oficines   
d) Formació de la gerència de l'oficina a càrrec del projecte, inclou model de gestió i sistema de dades per a la posterior avaluació i l'extracció de conclusions i coneixement  
Aquesta transferència es durà a terme mitjançant una primera formació presencial de dues jornades completes d'estudi a la seu de la Fundació a Bilbao, amb l'objectiu d'accedir a un coneixement en profunditat de primera mà del model de la Fundació Novia Salcedo, a les quals seguirà un suport continu, i de reunions sistemàtiques i programades en funció de les necessitats dels diferents elements del model.   
Es combinaran formats presencials i en línia, segons les necessitats del projecte, i sempre amb el criteri d'un ús adequat dels recursos.   
  
Es preveurà almenys una sessió al mes de seguiment més la consulta de dubtes per videoconferència, telèfon i/o correu electrònic al llarg de tot el projecte.   
e) En les diferents sessions de l'òrgan de seguiment i control de la subvenció s'haurà de donar compte del cronograma previst d'actuacions i de la seua posterior execució, així com de la posada en marxa de la metodologia.  
f) Es disposaran els mitjans tècnics suficients per a poder procedir a l'abocament de dades del projecte en els sistemes informàtics de LABORA. Aquestes dades hauran d'incloure tots els indicadors corresponents a les persones i empreses participants que exigeix l'FSE per a la seua declaració.   
g) Es garantirà l'anonimització de les dades corresponents a joves i empreses beneficiàries dels projectes a la Comunitat Valenciana, perquè siga possible la seua anàlisi i avaluació conjunta amb les de la resta de territoris complint la legalitat en matèria de protecció de dades.   
  
Desena. Reintegrament de la subvenció  
Si es produeix algun incompliment dels requisits establits en aquestes bases de concessió directa, la persona titular de la Direcció General de LABORA procedirà a la minoració o resolució de la subvenció concedida de manera proporcional al grau d'incompliment.  
L'incompliment per l'entitat beneficiària de qualsevol dels requisits, les condicions i altres circumstàncies que van donar lloc a l'atorgament de la subvenció, l'alteració d'alguna de les característiques essencials del projecte, la variació de la finalitat de l'actuació, la falta de justificació de l'acció, així com els altres supòsits previstos en l'article 37 de la Llei general de subvencions, i en el capítol I del títol III del Reglament de la Llei general de subvencions, donaran lloc a la incoació del corresponent procediment de reintegrament que podrà finalitzar, si és procedent, amb la declaració de l'obligació de reintegrar les quantitats indegudament percebudes i l'interés de demora des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
  
Onzena. Protecció de dades i confidencialitat  
En compliment de la normativa vigent en protecció de dades de caràcter personal i de conformitat amb el que disposa l'article 13 del Reglament (UE) 2016/679, relatiu a la protecció de les persones físiques pel que fa al tractament de dades personals i a la lliure circulació d'aquestes dades (d'ara en avant, RGPD), s'estableix el següent:  
- Que la Fundació Novia Salcedo i LABORA seran els responsables del tractament de les dades de joves i empreses que cadascun haja aportat al projecte i, per tant, l'altra entitat serà l'encarregada del tractament d'aquestes.  
- Que l'accés per part de l'encarregat de tractament a les dades de caràcter personal que es troben en els sistemes de tractament del responsable de tractament o el tractament de les dades personals a les quals es tinga accés en virtut d'aquest contracte serà exclusivament per a complir amb les finalitats recollides en la clàusula segona d'aquestes bases.  
  
- Garantir que les persones autoritzades per a tractar dades personals s'hagen compromés a respectar la confidencialitat i no comunicar en cap cas dades a terceres persones llevat que compten amb l'autorització expressa del responsable del tractament, en els supòsits legalment admissibles. En cap cas es podran utilitzar les dades per a fins propis.  
  
Dotzena. Dret d'explotació - propietat intel·lectual  
NSF cedeix a LABORA el dret a publicar, promocionar i explotar els resultats de la transferència de coneixement, per si mateixa o a través d'una altra empresa editorial, en qualsevol mena de publicació.   
En tot cas, corresponen a la Fundació Novia Salcedo, com a posseïdora del know-how transferit, tots els drets morals i, especialment, el fet de ser reconeguda com a tal, i a poder usar-los per a fins acadèmics o que li siguen propis.  
En qualsevol cas, ambdues parts hauran d'esmentar en la publicació, esment o ús de la transferència, que aquesta va ser feta per la Fundació Novia Salcedo.


Còpia Permalink ELI